《金缕曲 读公度今别离四章，枨触千端，怅然赋此。》
清代·叶璧华

别恨悲今古。怅更番、婵娟花月，黯然南浦。万顷无情江水上，竟送片帆飞去。

独坐奈何天里。解下鸳鸯双绣带，并回肠、莫系行人住。

魂暗断，愁难诉。庭前百本临风树。最关心、离离红豆，雨朝风暮。

惨碧帘栊春事老，浪掷韶光几度。更寂寂、瑶台云路。

似水长宵寻梦会，拥寒衾、也无成处。湘枝泪。凝红雨。

作者简介：1841-1915，字润生，别字婉仙，客家人，嘉应白渡堡（今梅县丙村镇）卢陵乡人，自号古香阁主人。是清末民初岭东著名女诗人、教育家。与大埔范荑香、嘉应黎玉珍并称“晚清粤东三大女诗人”，著有《古香阁诗集》2卷。